KOMISJONI ARUANNE EUROOPA PARLAMENDILE JA NÕUKOGULE milles käsitletakse multifunktsionaalsete digimuundurite ökodisaini vabatahtlikku süsteemi /* COM/2012/0684 final */





KOMISJONI ARUANNE EUROOPA PARLAMENDILE JA NÕUKOGULE milles käsitletakse multifunktsionaalsete digimuundurite ökodisaini vabatahtlikku süsteemi (EMPs kohaldatav tekst) 1. Sissejuhatus ja õigusraamistik Euroopa Parlamendi ja nõukogu 21. oktoobri 2009. aasta direktiiviiga 2009/125/EÜ, mis käsitleb raamistiku kehtestamist energiamõjuga toodete ökodisaini nõuete sätestamiseks (edaspidi „ökodisainidirektiiv”),[1] on loodud õigusraamistik teatavatele esmatähtsatele tooterühmadele ökodisaininõuete kehtestamiseks. Ökodisainidirektiivi artikli 15 lõike 2 punktide a–c kohaselt kuulub esmatähtis tooterühm kas kohustusliku rakendusmeetme (st komisjoni määruse) või eneseregulatsioonimeetme (nt tööstusharu vabatahtlik kokkulepe) alla, kui ta vastab kolmele tingimusele: tootel on i) märkimisväärne müügimaht, ii) märkimisväärne keskkonnamõju ja iii) märkimisväärne tõhustamispotentsiaal. Ökodisainidirektiivi põhjenduse 18 kohaselt tuleks esmatähtsate tooterühmade puhul kasutada kohustuslike rakendusmeetmete asemel alternatiivseid lahendusi, nagu tööstuse enesereguleerimine või vabatahtlikud kokkulepped, kui nende abil saab poliitilisi eesmärke saavutada eeldatavasti kiiremini või väiksemate kulutustega kui kohustuslike nõuete abil. Ökodisainidirektiivi rakendamisel võib vabatahtlikke kokkuleppeid või muid eneseregulatsioonimeetmeid käsitada rakendusmeetmete alternatiivina, kui nad vastavad kõnealuse direktiivi VIII lisas sätestatud kriteeriumidele. 2. Tööstuse väljapakutud vabatahtlik süsteem multifunktsionaalsete digimuundurite jaoks Ökodisainidirektiivi artikli 16 lõike 2 punkti a kohaselt võtab komisjon vastu rakendusmeetmed selliste olmeelektroonikatooterühmade jaoks, millel on suur potentsiaal vähendada kasvuhoonegaaside heitkoguseid väheste kuludega. Komisjon tellis ettevalmistavad uuringud olmeelektroonikatooterühmade, sh multifunktsionaalsete digimuundurite ehk tasulise televisiooni vastuvõtuseadmete[2] kohta. Multifunktsionaalseid digimuundureid käsitleva ettevalmistava uuringu[3] tulemused kinnitasid, et see tooterühm vastab ökodisainidirektiivi artiklis 15 sätestatud kriteeriumidele. Eelkõige on sellel tootel märkimisväärne müügimaht, märkimisväärne keskkonnamõju ja märkimisväärne tõhustamispotentsiaal. Seega peaksid multifunktsionaalsed digimuundurid kuuluma kas rakendusmeetme või eneseregulatsioonimeetme alla. Multifunktsionaalsete digimuundurite turul tegutsevad ettevõtjad on kõnealuse tooterühma jaoks välja pakkunud ELis kasutatava vabatahtliku süsteemi ning sõlminud selleks vabatahtliku kokkuleppe, milles on sätestatud ELi turule viidavate ja/või seal kasutuselevõetavate multifunktsionaalsete digimuundurite ökodisaini nõuded. See vabatahtlik süsteem on olnud jõus alates 1. juulist 2010. Selle süsteemi kohaselt tagab iga kokkuleppeosaline, et vähemalt 90 % kõigist tema poolt turule viidavate ja/või kasutusele võetavate multifunktsionaalsete digimuundurite mudelitest vastavad asjakohaseks ajavahemikuks kokkulepitud energiatarbe-eesmärkidele, nagu on määratletud vabatahtlikus kokkuleppes. Vabatahtlikus kokkuleppes tõdeti, et multifunktsionaalsete digimuundurite puhul on ökodisaininõuete kehtestamise seisukohast oluliseks keskkonnaaspektiks elektritarbimine kasutusetapis. Vabatahtliku kokkuleppe osalised on kohustunud vähendama elektritarbimist aastatel 2011–2020 115 TWh-ni, jättes seega kulutamata 44 TWh, mis tähendaks CO2-heite vähenemist 21 Mt võrra. Komisjon tegi tööstusharu väljapakutud vabatahtliku süsteemi kohta täieliku mõjuhindamise[4] ning selle üle peeti sidusrühmadega konsultatsioone ökodisainidirektiivi artikli 18 alusel loodud ökodisaini nõuandefoorumi kohtumisel[5]. Märtsis 2012 esitas tööstusharu komisjonile süsteemi turukatvust käsitleva ajakohastatud teabe,[6] mida oli vaja, et komisjon saaks süsteemi hindamise lõpule viia. Mõjuhinnangu põhjal järeldati, et väljapakutud vabatahtliku süsteemi abil saavutataks poliitikaeesmärgid kiiremini ja väiksemate kuludega kui kohustuslike nõuete abil. Samuti leiti, et ökodisainidirektiivi VIII lisa nõuete kohaselt on väljapakutud süsteem vastavuses kõigi asutamislepingu sätetega (eriti siseturgu ja konkurentsi käsitlevate eeskirjadega), ELi rahvusvaheliste kohustustega (sh mitmepoolsete kaubanduseeskirjadega), ökodisainidirektiivi eesmärkidega ning konkreetsete hindamiskriteeriumidega, st i) osalemise avatus, ii) lisandväärtus, iii) esindavus, iv) koguselised ja astmelised eesmärgid, v) kodanikuühiskonna kaasamine, vi) seire ja aruandlus, vii) eneseregulatsiooni algatuse haldamise kulutasuvus, vii) säästvus ja ix) algatuse kooskõla. 3. Vabatahtliku kokkuleppe elemendid Tööstusharu vabatahtlikus kokkuleppes on sätestatud ELi turule viidavate ja/või seal kasutuselevõetavate multifunktsionaalsete digimuundurite ökodisaini nõuded. Iga kokkuleppeosaline on võtnud kohustuse, et vähemalt 90 % kõigi tema poolt ELi turule viidavate multifunktsionaalsete digimuundurite (olenemata nende päritolust) energia kogutarbimine vastab energiatõhususe miinimumnõuetele. Peale ökodisaininõuete on kokkuleppes sätestatud ka kahe haldusorgani loomine: · lepingut haldav juhtkomitee, kuhu kuuluvad kokkuleppeosaliste ja Euroopa Komisjoni esindajad,[7] ning · sõltumatu kontrollija, kes hindab kokkuleppes sätestatud kohustuste täitmist üksikute kokkuleppeosaliste poolt ja esitab komisjonile vastavusaruanded[8]. Samuti on kokkuleppes määratletud · aruandluskohustused, mille kohaselt peavad kõik kokkuleppeosalised esitama sõltumatule kontrollijale nõutava teabe ning mille kohaselt võib nõuded täitmata jätnud ettevõte kokkuleppeosalise staatuse kaotada; ning · seire-eeskirjad, mille kohaselt hindavad kokkuleppe tõhusust korrapäraselt komisjon ning liikmesriikide, tööstusharu ja vabaühenduste esindajatest koosnev ökodisaini nõuandefoorum. Kokkuleppega on ette nähtud ka menetlus, mis võimaldab juhtkomiteel muuta kokkuleppe sätteid, eelkõige kohandada nõuete rangust turuolukorraga. Kuna multifunktsionaalsete digimuundurite funktsioonid arenevad kiiresti, on eriti tähtis, et nende toodetega seotud asjakohaste parameetrite määratlemisel ja kohaldatavate nõuete seadmisel oldaks paindlikud. Selleks et kõik sidusrühmad, eriti võimalikud kokkuleppeosalised saaksid multifunktsionaalsete digimuundurite nõuete kohta õigeaegselt korrektset ja ajakohastatud teavet, on vabatahtliku kokkuleppe kõige uuem versioon koos mõjuhinnangu ja käesoleva aruandega alati kättesaadav komisjoni Europa veebisaidi ökodisainipoliitika-teemalisel lehel[9]. Vabatahtlikku kokkulepet täiendavad muud olemasolevad algatused, eelkõige komisjoni Teadusuuringute Ühiskeskuse koostatud digitelevisiooniteenuseid käsitlev Euroopa tegevusjuhend, [10] mille eesmärk on leida innovatiivseid tehnoloogilisi lahendusi ja milles on esitatud multifunktsionaalsete digimuundurite tõhususstandardid, mille poole püüelda. 4. Vabatahtliku süsteemi heakskiitmine Kuna tööstuse poolt väljapakutud multifunktsionaalsete digimuundurite vabatahtliku süsteemi abil saavutatakse poliitikaeesmärgid kiiremini ja väiksemate kuludega kui seda võimaldaksid kohustuslikud nõuded ning kuna see süsteem vastab kõigile ökodisainidirektiivi VIII lisa nõuete, tunnistab komisjon, et ELi turule viidavate ja/või seal kasutuselevõetavate multifunktsionaalsete digimuundurite suhtes kohaldatakse asjaomase tööstusharu kehtestatud vabatahtlikku ökodisainisüsteemi. Süsteemi tingimused on sätestatud tööstusharu vabatahtlikus kokkuleppes. Komisjon käsitab seda vabatahtlikku süsteemi ökodisainialase rakendusmeetme usaldusväärse alternatiivina. Seepärast ei kehtesta ta ELi turule viidavate multifunktsionaalsete digimuundurite jaoks kohustuslikke ökodisaininõudeid senikaua, kuni ta leiab, et vabatahtlik kokkulepe ja kõik väljapakutud vabatahtliku süsteemi raames sõlmitud hilisemad versioonid on kooskõlas ökodisainidirektiivi eesmärkide ja üldpõhimõtetega. Eelkõige peab vabatahtlik süsteem kogu kohaldamisaja jooksul vastama ökodisainidirektiivis määratletud üldpõhimõtetele, sh aitama saavutada direktiivi poliitikaeesmärke, olema osalemiseks avatud kõigile multifunktsionaalsete digimuundurite turul tegutsevatele ettevõtjatele, hõlmama valdavat osa asjakohasest majandussektorist,[11] sisaldama selgeid ja üheselt tõlgendatavaid tingimusi, olema läbipaistev, sisaldama hästi kavandatud seiresüsteemi ning ühtlasi ei tohi see põhjustada ebaproportsionaalset halduskoormust. Peale selle peaksid kõik ELi turule viidavate ja/või seal kasutuselevõetavate multifunktsionaalsete digimuundurite ökodisaini nõuded, mis on määratletud vabatahtlikus kokkuleppes ja selle mis tahes hilisemates vabatahtliku süsteemi raames sõlmitud versioonides, tooma kaasa lisandväärtust hõlmatud toote parema üldise keskkonnatoime kaudu. Lisaks peavad vabatahtliku süsteemi osalised tegema järgmist: · hindama pidevalt süsteemi kohaldamise ajal tehtavaid edusamme; · tegema koostööd komisjoni talituste, liikmesriikide ja sidusrühmadega, et parandada järjepidevalt multifunktsionaalsete digimuundurite keskkonnatoimet, eelkõige vabatahtlikus kokkuleppes kindlaksmääratud energiatarbe-eesmärkide pideva vähendamise kaudu, ning et lisada vajaduse korral muid asjakohaseid keskkonnaaspekte; · tegema komisjoni talituste, liikmesriikide ja sidusrühmadega koostööd aruandlusmehhanismi ja seire-eeskirjade täiustamiseks; · esitama vabatahtlikus kokkuleppes sätestatud tähtajaks asjakohase teabe, mis võimaldaks komisjonil ja sidusrühmadel jälgida kokkuleppe eesmärkide täitmist; selleks kohustub iga kokkuleppeosaline esitama teabe kõigi tema poolt ELi turule viidud ja/või seal kasutusele võetud multifunktsionaalsete digimuundurite mudelite kohta ning kõigi vabatahtliku kokkuleppega hõlmatud multifunktsionaalsete digimuundurite mudelite energiatarbimise kohta; ning · tegema pingutusi süsteemi võimalike osaliste aktiivseks kaasamiseks. 5. Vabatahtliku süsteemi jälgimine Vastavalt ökodisainidirektiivi VIII lisa punktile 6 jälgib komisjon ökodisaini nõuandefoorumi ja direktiivi artikli 19 lõikes 1 osutatud komitee kaasabil vabatahtliku süsteemi kohaldamist, eelkõige selle kooskõla üldpõhimõtetega, samuti vabatahtlikus kokkuleppes ja selle hilisemates versioonides sätestatud ökodisaininõuete asjakohasust. Komisjon pöörab erilist tähelepanu ökodisainidirektiivis, olemasolevates komisjoni suunistes ja vabatahtlikus kokkuleppes esitatud aruandluskohustustele ja seire-eeskirjadele. Eeskätt kontrollib komisjon, kas kokkuleppesätted ja nende kohaldamine kokkuleppeosaliste poolt võimaldavad komisjonil ja sidusrühmadel (sh riigiasutustel) tõhusalt jälgida kokkuleppe tulemuslikkust ja leppe eesmärkide saavutamist. Kui komisjon järeldab, et vabatahtliku süsteemiga ei saavutata ökodisainidirektiivi eesmärke ega järgita selle üldpõhimõtteid ja/või vabatahtliku süsteemi osalised ei vähenda aja jooksul pidevalt vabatahtliku kokkuleppe energiatarbe-eesmärke ega lisa vajaduse korral hilisematesse versioonidesse muid keskkonnaaspekte, võtab komisjon kohustusliku rakendusmeetmena vastu multifunktsionaalsete digimuundurite ökodisaini nõuded. 6. Kokkuvõte Kuna multifunktsionaalsete digimuundurite tööstuse väljapakutud vabatahtlik ökodisainisüsteem on vastavuses kõigi asutamislepingu sätetega, ELi rahvusvaheliste kohustustega ja konkreetsete hindamiskriteeriumidega, loetakse seda ökodisainidirektiivi kohaselt usaldusväärseks süsteemiks. Komisjoni hindamise tulemusel võib järeldada, et selle vabatahtliku süsteemi abil saavutatakse poliitikaeesmärgid kiiremini ja väiksemate kuludega kui seda võimaldaksid kohustuslikud nõuded. Komisjon tunnistab, et ELi turule viidavate ja/või seal kasutuselevõetavate multifunktsionaalsete digimuundurite suhtes tuleks kohaldada seda vabatahtlikku ökodisainisüsteemi. Süsteemi tingimused on sätestatud tööstusharu vabatahtlikus kokkuleppes. Komisjon käsitab seda vabatahtlikku süsteemi ökodisainialase rakendusmeetme usaldusväärse alternatiivina ega kehtesta seepärast praegu ELi turule viidavate ja/või seal kasutuselevõetavate multifunktsionaalsete digimuundurite jaoks kohustuslikke ökodisaininõudeid. Komisjon jälgib pidevalt kõnealuse vabatahtliku süsteemi kohaldamist. Kui ilmneb, et ökodisainidirektiivi eesmärke ei saavutata ja selle üldpõhimõtteid ei järgita, kaalub komisjon multifunktsionaalsete digimuundurite ökodisaini nõuete kehtestamist kohustusliku rakendusmeetmega. [1] ELT L 285, 31.10.2009, lk 10. [2] Maapealse, kaabel-, satelliit- ja IP-digitelevisiooni signaalide vastuvõtu seadmed. [3] Energiat tarbivaid tooteid käsitlev ettevalmistav uuring „Lot 18 – Complex set-top boxes”, Bio Intelligence Service S.A.S, Prantsusmaa, 2008. aasta detsembri lõpparuanne. Dokumentidega saab tutvuda energeetika peadirektoraadi ökodisaini veebisaidil aadressil http://ec.europa.eu/energy/efficiency/studies/ecodesign_en.htm. [4] Mõjuhindamiskomitee esitas mõjuhinnangu kohta heakskiitva arvamuse 1. detsembril 2010. [5] Ökodisaini nõuandefoorumi 12. oktoobri 2009. aasta kohtumine. [6] Jaanuaris 2012 turu hõlvamise kohta tehtud uuringu kohaselt tuuakse 2012. aastal ELi turule kokku 23,5 miljonit multifunktsionaalset digimuundurit, millest 18,2 miljonit pärinevad vabatahtliku kokkuleppe osalistelt ning 19,6 miljonit osalistelt ja võimalikelt osalistelt. [7] ELi liikmesriikide, EFTA/EMP riikide ja vabaühenduste esindajad osalevad vaatlejatena. [8] Vastavusaruanded tehakse kättesaadavaks sidusrühmadele ja neid arutatakse nendega. [9] http://ec.europa.eu/energy/efficiency/labelling/agreements_en.htm. [10] http://re.jrc.ec.europa.eu/energyefficiency/html/standby_initiative_main.htm. [11] Vähemalt 70 % turule viidavatest toodetest.